Вельмі не любіла жанчына перадаваць “сваіх каровак” у другія рукі. Калі старшыня прапаноўваў жанчыне паехаць у Зэльву на свята работнікаў сельскай гаспадаркі, адгаворвалася як магла. “Ну не дадзім нікому даіць тваіх кароў днём, зробіш два ўдоі сама”, – угаворваў старшыня. А ўжо куды далей ад’ехаць было для даяркі сапраўднай праблемай. Вельмі рэдка давала яна сабе адпачынак. У 1973 годзе атрымала медаль “За трудовое отличие”. У вытрымцы з Палажэння аб узнагароджванні гаварылася, што ўдастойваюцца гэтага медаля “за выдающуюся ударную работу”. Тут, як кажуць, пападанне ў корань. Двойчы адзначалася Сабіна Іванаўна Галоўным камітэтам ВДНГ СССР: спачатку бронзавым, а пасля сярэбраным медалямі. Былі юбілейныя медалі, знакі пераможцы сацыялістычных спаборніцтваў і ўдарніка пяцігодак. А ў 1986 годзе атрымала жанчына ордэн Працоўнага Чырвонага Сцяга.